Farul Constanța și Sepsi, calificări dramatice în play-off. Meciuri submediocre în ultima etapă
- Nicolae Comănescu
- 8 martie 2024, 23:17
Farul Constanța și Sepsi Sfântu Gheorghe au reușit să obțină, vineri seară, biletele pentru play-off-ul Ligii I. Meciurile, disputate la aceeași oră, au avut un nivel scăzut și s-a marcat foarte puțin.
Farul Constanţa şi Sepsi OSK Sfântu Gheorghe s-au calificat, cu emoţii, în play-off-ul Superligii naţionale de fotbal, după meciurile jucate vineri seara în etapa a 30-a, ultima a sezonului regulat.
Farul, campioana en titre, a remizat pe terenul ultimei clasate, FC Botoşani, 0-0, jucând finalul meciului în zece oameni, după eliminarea armeanului Narek Grigorian (76), pentru al doilea cartonaş galben.
Louis Munteanu a ratat şansa de a deschide scorul pentru Farul (19), fiind blocat de portarul Răzvan Ducan. Alexandru Buzbuchi, goalkeeper-ul Farului, s-a remarcat la şutul lui Ioan Filip (33) şi l-a blocat salvator pe Juan Kaprof (82). Rivaldinho a marcat pentru constănţeni din centrarea lui Kevin Boli (47), dar golul a fost în cele din urmă anulat de arbitrajul video, pentru că mingea ar fi părăsit terenul la centrarea lui Boli.
Farul și Sepsi s-au calificat în play-off
Ronaldo Deaconu (Farul) a jucat meciul său cu numărul 150 în Superligă.
Sepsi OSK, deţinătoarea Cupei României şi a Supercupei României, a învins-o pe Petrolul Ploieşti cu scorul de 2-1, în deplasare, cu un gol marcat de croatul Gabriel Debeljuh în minutele adiţionale (90+3).
Oaspeţii au reuşit să deschidă scorul prin fundaşul stânga Florin Ştefan (14), cu un şut frumos la colţul lung. Petrolul a căutat egalarea şi a găsit-o în finalul meciului, când kosovarul Albin Berisha (87) a înscris din pasa lui Alexandru Işfan. Ploieştenii au pierdut însă meciul după un şir de erori în apărare.
Jair (28) şi Valentin Ţicu (61) au avut cele mai bune ocazii de la gazde, însă portarul Dinu Moldovan a fost cel mai bun jucător al oaspeţilor.
Sergiu Hanca (Petrolul) a bifat meciul cu numărul 150 în Superliga României.
CFR Cluj a câştigat greu, 1-0 cu FC Hermannstadt, pe teren propriu, printr-un gol înscris de nigerianul Otele (90+3), cu un şut la colţul lung.
Echipa antrenată de Adrian Mutu a ratat prin Peter Michael (47) şi a avut un gol anulat, la Karlo Muhar (49), pentru ofsaid, însă sibienii, care au evoluat curajos, şi-au creat ocazii mai mari şi mai multe de gol. Florin Bejan a ratat incredibil din faţa porţii (28), Ianis Stoica a şutat periculos la colţul lung (41), iar Cristian Neguţ, fost jucător la CFR, a irosit două şanse excelente, în min. 75 şi 79.
Mario Camora a jucat meciul cu numărul 500 în toate competiţiile pentru CFR Cluj, dintre care 384 în Superligă şi 76 în cupele europene.
"U" Cluj și-a ratat obiectivul
FC Voluntari şi Universitatea Cluj au terminat nedecis, 0-0, rezultat în urma căruia ilfovenii au coborât pe locul retrogradabil, iar ''U'' a ratat calificarea în play-off.
Ardelenii au jucat mai bine în prima repriză şi au atacat în valuri, însă fără a-şi crea ocazii clare de gol. FC Voluntari a evoluat mai bine după pauză şi Igor Armaş a trecut pe lângă gol la o fază fixă (55). În min. 87, Valentin Gheorghe (U) a executat o lovitură liberă de la 20 de metri, dar portarul Jesus Fernandez a apărat.
Dinamo a învins-o pe UTA la Bucureşti cu 1-0 şi a părăsit zona retrogradării directe.
Portughezul Goncalo Gregorio (20), cu şut de la 15 metri, deviat de Ibrahima Conte, a marcat singurul gol al partide. Arădenii au controlat repriza secundă şi au avut ocazii bune de gol prin Tiberiu Căpuşă (33), Răzvan Trif (72), dar portarul Adnan Golubovic s-a remarcat. Dinamo a mai avut acţiuni periculoase şi după pauză, dar cea mai clară a fost situaţia lui Gabriel De Moura (43), al căruit şut la colţul scurt a fost respins de Florin Iacob.
Startul meciului Dinamo - UTA a fost amânat cu 8 minute din cauza incidentelor dintre suporteri care au avut loc în stadion şi în afara stadionului.
FC Voluntari - FC Universitatea Cluj 0-0, Stadion ''Anghel Iordănescu'' - Voluntari
Arbitru: Rareş George Vidican (Satu Mare); arbitri asistenţi: Daniel Mitruţi (Craiova), Adrian Vornicu (Iaşi); al patrulea oficial: Ovidiu Robu (Chitila) Arbitru video: Viorel Nicuşor Flueran (Craiova); arbitru asistent video: Claudiu Marcu (Constanţa) Observatori: Irina Mîrţ (Bucureşti) - CCA, Ion Ion (Bucureşti) - LPF
Dinamo Bucureşti - AFC UTA Arad 1-0 (1-0), Stadion Arcul de Triumf - Bucureşti A marcat: Goncalo Gregorio (20). Arbitru: Szabolcs Kovacs (Carei); arbitri asistenţi: Ciprian Florin Danşa (Satu Mare), Alexandru Vodă (Alba Iulia); al patrulea oficial: Iulian Dima (Bucureşti) Arbitru video: Florin Andrei (Târgu Mureş); arbitru asistent video: Ionel Valentin Dumitru (Gherghiţa/Prahova) Observatori: Adrian Comănescu (Râmnicu Vâlcea) - CCA, Marian Bucurescu (Bucureşti) - LPF
FC Petrolul Ploieşti - Sepsi OSK Sfântu Gheorghe 1-2 (0-1), Stadion ''Ilie Oană'' - Ploieşti
Au marcat: Albin Berisha (87), respectiv Florin Ştefan (14), Gabriel Debeljuh (90+2). Arbitru: Andrei Florin Chivulete (Bucureşti); arbitri asistenţi: Mihai Marius Marica (Bistriţa), Andrei Constantinescu (Bucureşti); al patrulea oficial: Andrei Antonie (Bucureşti) Arbitru video: Radu Petrescu (Bucureşti); arbitru asistent video: Adrian Popescu (Craiova) Observatori: Andrei Ioniţă (Bucureşti) - CCA, Adrian Pitu (Constanţa) - LPF
AFC Botoşani - FC Farul Constanţa 0-0, Stadion Municipal - Botoşani Cartonaş roşu: Narek Grigorian (Farul, 76). Arbitru: Horia Gabriel Mladinovici (Bucureşti); arbitri asistenţi: Alexandru Cerei (Cluj-Napoca), Cosmin Vatamanu (Bucureşti); al patrulea oficial: Valentin Porumbel (Olteniţa) Arbitru video: Horaţiu Mircea Feşnic (Cluj-Napoca); arbitru asistent video: Doru Claudiu Lucaciu (Cluj-Napoca) Observatori: Zoltan Szekely (Baia Mare) - CCA, Bogdan Buhuş (Bârlad) - LPF
FC CFR 1907 Cluj - AFC Hermannstadt 1-0 (0-0), Stadion ''Dr. Constantin Rădulescu'' - Cluj-Napoca A marcat: Philip Otele (90+3). Arbitru: Istvan Kovacs (Carei); arbitri asistenţi: Vasile Marinescu (Bucureşti), Ovidiu Artene (Vaslui); al patrulea oficial: Mircea Ardelean (Arad) Arbitru video: Cătălin Popa (Piteşti); arbitru asistent video: Vladimir Urzică (Piatra Neamţ) Observatori: Ioan Onicas (Zalău) - CCA, Romolus Gabor (Hunedoara) - LPF.
sursa: Agerpres